REGOLAMENT TAL-KUMMISSJONI (KE) Nru 1252/2008
tat-12 ta’ Diċembru 2008
li jidderoga mir-Regolament (KE) Nru 1251/2008 u jissospendi l-importazzjonijiet fil-Komunità mill-Malażja ta’ kunsinni ta’ ċerti annimali tal-akkwakultura
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 2006/88/KE tal-24 ta' Ottubru 2006 dwar ir-rekwiżiti tas-saħħa tal-annimali għal annimali tal-akkwakultura u l-prodotti tagħhom, u dwar il-prevenzjoni u l-kontroll ta’ ċertu mard f'annimali akkwatiċi (1), u b'mod partikolari l-Artikolu 25(a),
Billi:
(1)
Id-Direttiva 2006/88/KE tistipula r-rekwiżiti tas-saħħa tal-annimali li għandhom jiġu applikati għat-tqegħid fis-suq u l-importazzjoni u t-tranżitu mill-Komunità ta’ annimali tal-akkwakultura u l-prodotti tagħhom. Din id-Direttiva tistipula li l-Istati Membri għandhom jiżguraw li l-annimali tal-akkwakultura u l-prodotti tagħhom jiġu introdotti fil-Komunità biss minn pajjiżi terzi jew partijiet minnhom li jidhru fuq lista mfassla skont id-dispożizzjonijiet tagħha.
(2)
Id-Deċiżjoni tal-Kummissjoni 2003/858/KE tal-21 ta’ Novembru 2003 li tistipula l-kundizzjonijiet ta' saħħa tal-annimali u r-rekwiżiti ta' ċertifikazzjoni għal importazzjonijiet ta' ħut ħaj, il-bajd u l-gameti tagħhom maħsuba għall-biedja, u ħut ħaj li joriġina mill-akkwakultura u prodotti tagħhom maħsuba għall-konsum mill-bniedem (2), telenka t-territorji li minnhom huma awtorizzati l-importazzjonijiet fil-Komunità ta’ ċerti speċijiet ta’ ħut ħaj, il-bajd u l-gameti tagħhom.
(3)
Id-Deċiżjoni tal-Kummissjoni 2006/656/KE tal-20 ta’ Settembru 2006 li tistipula l-kundizzjonijiet sanitarji tal-annimali u r-rekwiżiti ta’ ċertifikazzjoni għall-importazzjonijiet ta’ ħut għal fini ornamentali (3) telenka t-territorji li minnhom huma awtorizzati l-importazzjonijiet fil-Komunità ta’ ċertu ħut ornamentali.
(4)
Ir-riżultati ta’ żjara ta’ spezzjoni Komunitarja li saret fil-Malażja żvelaw nuqqasijiet serji tul il-katina kollha ta' produzzjoni ta' annimali tal-akkwakultura u ħut ornamentali. Dawn in-nuqqasijiet x’aktarx li se jwasslu għat-tixrid tal-mard, u għalhekk joħolqu theddida serja għas-saħħa tal-annimali fil-Komunità.
(5)
B’konsegwenza ta’ dawn in-nuqqasijiet, id-Deċiżjoni tal-Kummissjoni 2008/641/KE li tidderoga mid-Deċiżjonijiet 2003/858/KE u 2006/656/KE u li tissospendi l-importazzjonijiet fil-Komunità mill-Malażja ta’ kunsinni ta’ ċertu ħut ħaj u ta’ ċerti prodotti tal-akkwakultura (4), issospendiet l-importazzjonijiet mill-Malażja ta’ ħut ħaj li jappartjeni għall-familja Cyprinidae, il-bajd u l-gameti tagħhom maħsuba għall-biedja, ta’ ħut ħaj li jappartjeni għall-familja Cyprinidae, il-bajd u l-gameti tagħhom għall-istokkjar mill-ġdid ta’ żoni tas-sajd ripopolati artifiċjalment, kif ukoll ta’ ċertu ħut ornamentali li jappartjeni għal din il-familja.
(6)
Ir-Regolament tal-Kummissjoni (KE) Nru 1251/2008 tat-12 ta’ Diċembru 2008 li jimplimenta d-Direttiva tal-Kunsill 2006/88/KE fir-rigward tal-kundizzjonijiet u r-rekwiżiti ta’ ċertifikazzjoni għat-tqegħid fis-suq u l-importazzjoni fil-Komunità ta’ annimali tal-akkwakultura u l-prodotti tagħhom u li jistabbilixxi lista ta’ speċi ta’ organiżmi li jġorru l-mikrobu (5), jirrevoka d-Deċiżjonijiet 2003/858/KE u 2006/656/KE, b’effett mill-1 ta’ Jannar 2009.
(7)
L-Anness III għal dak ir-Regolament jistabbilixxi lista ta’ pajjiżi terzi, territorji, żoni jew kompartimenti li minnhom huma permessi l-importazzjonijiet ta’ annimali tal-akkwakultura maħsuba għall-biedja, żoni tas-sajd ripopolati artifiċjalment u faċilitajiet ornamentali miftuħa, u ħut ornamentali suxxettibbli għal waħda jew aktar mill-mard elenkat fil-Parti II tal-Anness IV għad-Direttiva 2006/88/KE u maħsuba għal faċilitajiet ornamentali magħluqa.
(8)
Il-Malażja hija inkluża f’din il-lista bħala pajjiż terz li minnu huma permessi l-importazzjonijiet fil-Komunità għall-ħut tal-familja Cyprinidae u għall-ispeċi ta’ ħut suxxettibbli għas-sindromu epiżootiku ulċerattiv skont il-Parti II tal-Anness IV għad-Direttiva 2006/88/KE maħsuba għal faċilitajiet ornamentali magħluqa. Ir-Regolament (KE) Nru 1251/2008 għandu japplika sa mill-1 ta’ Jannar 2009.
(9)
Iċ-ċirkostanzi li wasslu għall-adozzjoni tad-Deċiżjoni 2008/641/KE se jibqgħu jeżistu. Għaldaqstant huwa xieraq li ssir deroga permezz ta’ dan ir-Regolament mid-dispożizzjonijiet korrispondenti rigward il-Malażja stabbiliti fl-Anness III għar-Regolament (KE) Nru 1251/2008. Fl-interessi taċ-ċarezza u tal-koerenza tal-leġiżlazzjoni Komunitarja, id-Deċiżjoni 2008/641/KE għandha tiġi revokata u ssostitwita minn dan ir-Regolament.
(10)
Il-miżuri stipulati f'dan ir-Regolament huma skont l-opinjoni tal-Kumitat Permanenti għall-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
B’deroga mill-Artikoli 10(1) u 11(1) tar-Regolament (KE) Nru 1251/2008, l-Istati Membri għandhom jissospendu l-importazzjonijiet fit-territorju tagħhom mill-Malażja tal-kunsinni segwenti ta’ ħut li jappartjenu għall-familja Cyprinidae, il-bajd u l-gameti tagħhom:
(a)
il-kunsinni ta’ ħut ħaj li joriġina mill-akkwakultura maħsuba għall-biedja, żoni tas-sajd ripopolati artifiċjalment u faċilitajiet ornamentali miftuħa; kif ukoll
(b)
fil-każ ta’ kunsinni ta’ ħut ornamentali maħsub għal faċilitajiet ornamentali miftuħa, l-ispeċijiet biss Carassius auratus, Ctenopharyngodon idellus, Cyprinus carpio, Hypophthalmichthys molitrix, Aristichthys nobilis, Carassius carassius u Tinca tinca tal-familja Cyprinidae.
Artikolu 2
L-ispejjeż kollha li jirriżultaw mill-applikazzjoni ta’ dan ir-Regolament għandhom jitħallsu mill-kunsinnatur jew mill-aġent tiegħu.
Artikolu 3
Id-Deċiżjoni 2008/641/KE hi revokata b'effett mill-1 ta' Jannar 2009.
Artikolu 4
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika mill-1 ta' Jannar 2009.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 12 ta’ Diċembru 2008.